ТхьэкIушынэ Аслъэнджэрий арэзы тохъуэ
Мэрем кIуам Адыгэ Республикэм и Правительствэм и Унэм щызэIущIащ АР-м и Iэтащхьэ ТхьэкIушынэ Аслъэнджэрийрэ Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэдрэ.
Къэбэрдей-Балъкъэрым икI сэлам гуапэр Iэтащхьэм ириха нэужь, ХьэфIыцIэм жиIащ 2014 гъэр ди лъэпкъми къэрал псом я дежкIи мыхьэнэшхуэ зиIэ IуэхугъуэхэмкIэ гъэнщIауэ зэрыщытыр. Псом япэу къыхигъэщар ХХII ЩIымахуэ Олимп Джэгухэр Сочэ щегъэкIуэкIыным, абы адыгэ лъэпкъыр дахэу хэтыным Дунейпсо, Къэбэрдей Адыгэ Хасэхэр иужь зэритарщ, къэрал Iуэхур зэрыдаIыгъарщ. ДАХ-м, «Адыгэ псалъэ» газетым я лIыкIуэхэр абы зэрыхэтар, адыгэм и щхьэр лъагэу зэрилъагъужар, Сочэ щекIуэкIхэр махуэ къэс лъэпкъ газетхэм къытрадзэурэ республикэрысхэм я пащхьэ зэрыралъхьар къыхигъэщащ Мухьэмэд. Олимп Джэгухэр адыгэ щIыгужьым зэрыщекIуэкIам Адыгэ Республикэм и дежкIэ иIа мыхьэнэм щыщIэупщIэм, ТхьэкIушынэ Аслъэнджэрий къыхигъэщащ а Iуэхур къызэрырахьэжьэрэ АР-м и Хабзэубзыху IэнатIэми, ГъэзэщIакIуэ органхэми, жылагъуэ зэгухьэныгъэхэми, цIыху къызэрыгуэкIхэми зэрыдаIыгъар, я гуапэу зэрыхэтар.
— Япэрауэ, «Адыгейр и телъхьэщ ЩIымахуэ Олимп Джэгухэр Сочэ щегъэкIуэкIыным» къыхуеджэныгъэм щIэту пэкIу зэхэтащ, Олимпиадэм теухуа зэIущIэ зэмылIэужьыгъуэхэр ди республикэм къыщызэдгъэпэщащ, адыгэхэм я дахагъыр, я дуней тетыкIэр щагъэлъэгъуэну тхуаухуа унэм ди хэкум и лIыкIуэ куэд щыIащ, «Налмэс» къэрал къэфакIуэ гупми «Ислъэмей» ансамблми екIуу утыкум махуэ бжыгъэкIэ зыкъыщагъэлъэгъуащ. Мыхьэнэ ин яIэу къызолъытэ цIыхухэр къыщрагъэблэгъа, зэпеуэ нэхъыбэ дыдэ щекIуэкIа стадионым адыгэцIэ — «Фыщт» — зэрыфIащам, УФ-м и Президентыр жылагъуэ зэгухьэныгъэхэм я тхьэмадэхэм зэрахуэзам. ЖыпIэнуракъэ, абы щызэхуэса хамэ къэрал цIыху къомым ягъэщIагъуэу Iуэху дахэ куэд адыгэхэм щагъэлъэгъуащ, — жиIащ АР-м и Iэтащхьэм.
ТхьэкIушынэ Аслъэнджэрийрэ ХьэфIыцIэ Мухьэмэдрэ адэкIэ тепсэлъыхьащ ДАХ-р, адрей хэку хасэхэр иджыпсту зиужь ит Iуэхугъуэ нэхъыщхьэм — Кавказ зауэр зэриухрэ илъэси 150-рэ дызэрыт илъэсым накъыгъэм и 21-м зэрырикъум, абы теухуауэ адыгэ хэгъуэгухэми, хамэ къэралхэми щрагъэкIуэкIыну Iуэхугъуэхэр зэраубзыхум. ТхьэкIушынэм къыхигъэщащ абы ирихьэлIэу уэнжакъ теплъэ иIэу, зэкъуэтыныгъэмрэ зэгурыIуэныгъэмрэ я нэщэнэу Мейкъуапэ фэеплъ зэрыдагъэувар, блэкIар пщымыгъупщэу, ауэ ипэкIэ уплъэу упсэун зэрыхуейр.
ДАХ-м и зи чэзу зэхуэсышхуэм Шэрджэсхэм я дунейпсо махуэ гъэувыпхъэу Къэбэрдей Адыгэ Хасэм къызэрыщыхилъхьам, ар фокIадэм и ещанэ щэбэтым трагъэхуэну зэрызэгурыIуам, махуэшхуэр гъэлъэпIэным зэкъуэш республикищым я Iэтащхьэхэр арэзы техъуэну зыхуагъэзэну зэрамурадым ТхьэкIушынэр щигъэгъуэзащ ХьэфIыцIэм.
АдэкIэ Адыгэ Республикэм и Iэтащхьэр и хьэщIэм дэгуэшащ республикэм нобэ иIэ зыужьыныгъэм, экономикэм и лъэныкъуэкIэ зыIэрагъэхьа ехъулIэныгъэхэм, инвестицэ политикэр зэрекIуэкIым, дяпэкIэ я мурадхэм теухуауэ.
НэщIэпыджэ Замирэ.
Налшык — Мейкъуапэ.
